text: Campanya 100% Restauració | promodespi
  març 10, 2021 | Noticies
  L'Ajuntament de Sant Joan Despí posa en marxa una nova campanya per dinamitzar la restauració local, d'entre els sectors més afectats per les conseqüències derivades de la pandèmia sanitària. La campanya 100% Restauració, que s'inscriu en el marc del Pla Reiniciem Sant Joan Despí, vol fomentar el consum en bars i restaurants de la ciutat mitjançant el sorteig de targetes moneder, un sector que ha patit les conseqüències econòmiques de les restriccions a la mobilitat i de les limitacions d'horaris i aforament provocats per la pandèmia de la COVID-19.
  En total, se sortejaran 100 targetes carregades amb 100 euros cadascuna que es podran gastar en els establiments adherits a la campanya. Hi poden participar les persones empadronades a Sant Joan Despí que tinguin més de 18 anys. Per fer-ho, cal entrar al web restauraciosjd.cat i omplir un formulari. Les inscripcions es podran fer del 15 de març a l'1 d'abril i només es podrà participar un cop per cada DNI.
  Entre les persones inscrites, es farà un sorteig el 13 d'abril en el qual es repartiran 100 targetes moneder. El saldo de 100 euros de la targeta es podrà gastar fins al 31 de juliol en els més de 80 bars i restaurants que participen a la campanya (consulteu els establiments adherits aquí).